เสาร์และอาทิตย์ที่ผ่านมา ผมและคุณพลอย ปวีณ์สุดา รองประธานสภาวัฒนธรรมเขตหลักสี่ ได้เข้าร่วมกิจกรรมวันเด็กในชุมชนต่าง ๆ ในเขตหลักสี่และจตุจักร ยินดีเป็นอย่างยิ่งครับที่ได้มีส่วนร่วมสนับสนุนความฝันของเยาวชนไทย ชุมชนไหนที่ตกหล่นไป ต้องขออภัยจริง ๆ ครับ จะพยายามพบปะกันให้ทั่วถึงในโอกาสหน้าครับ
.
ย้อนไปเมื่อวันเด็กปีที่แล้ว (13 ม.ค. 2567) คำสัญญาหนึ่งที่พรรคประชาชนได้แถลงต่อสาธารณะ คือการผลักดันร่าง พ.ร.บ. ไม่ตีเด็ก (นำโดย สส.ณัฐวุฒิ บัวประทุม @nuttha_PPLE และ สส.ภัสริน รามวงศ์ @GarnPatsarin ) เพื่อทำให้ทุกพื้นที่ในสังคมเป็นพื้นที่ปลอดภัยสำหรับการเติบโตของเด็กทุกคน ผ่านไปไม่ถึง 1 ปี พรรคประชาชนและฝ่ายต่างๆ ในรัฐสภาร่วมกันผลักดันให้กฎหมายดังกล่าวผ่านความเห็นชอบของทั้งสองสภาได้สำเร็จแล้ว
.
ในวันเด็กปีนี้ พรรคประชาชนได้เปิดตัวร่าง พ.ร.บ. การศึกษาของพรรคประชาชน ที่เราจะยื่นเข้าสู่สภาผู้แทนราษฎร และหวังจะผลักดันร่วมกับพรรคการเมืองอื่น ๆ เพื่อให้สภาผู้แทนราษฎรอย่างน้อยได้ลงมติรับหลักการร่างดังกล่าว ก่อนจะถึงวันเด็กในปีหน้า 
.
📌📌โดยสาระสำคัญคือ เราจะมีระบบการศึกษาที่ตอบโจทย์ผู้เรียนในอย่างน้อย 5 ด้าน
.
(1) สิทธิและสวัสดิการด้านการศึกษาที่ตอบโจทย์ผู้เรียน เช่น เรียนฟรีจนอย่างน้อยจบการศึกษาขั้นพื้นฐาน ใช้บริการแหล่งเรียนรู้ของรัฐได้ฟรี การส่งเสริมสุขภาพที่ดีทั้งกายและใจ สถานศึกษาที่เป็นพื้นที่ปลอดภัย 
.
(2) บุคลากรทางการศึกษาที่ตอบโจทย์ผู้เรียน ให้ครู มีเวลา-แรงจูงใจ-สมรรถนะ-สวัสดิภาพที่มั่นคง ในจัดการเรียนการสอนที่มีคุณภาพ เช่น การกำหนดมาตรฐานเพื่อลดภาระงานครูที่ไม่เกี่ยวข้องกับการเรียนการสอน ระบบการประเมินครูที่เชื่อมโยงกับผลสัมฤทธิ์ผู้เรียน
.
(3) การเรียนการสอนที่ตอบโจทย์ผู้เรียน เช่น หลักสูตร จะมี 3 ระดับ (กรอบหลักสูตรระดับประเทศ กรอบหลักสูตรระดับพื้นที่ หลักสูตรสถานศึกษา) เพื่อให้มีความยืดหยุ่นในการรองรับความหลากหลายของผู้เรียน โดยจะมีการทบทวนกรอบหลักสูตรระดับชาติอย่างสม่ำเสมอทุกๆ 5 ปี เพื่อให้เท่าทันการเปลี่ยนแปลง
.
(4) สถานศึกษาที่ตอบโจทย์ผู้เรียน สถานศึกษาจะมีอิสระและอำนาจมากขึ้นในการจัดการศึกษา เช่น อำนาจด้าน “วิชาการ” ในการออกแบบหลักสูตรสถานศึกษาของตนเอง อำนาจด้าน “งบประมาณ” ในการได้รับเงินอุดหนุนแบบวงเงินรวม (block grant) ที่ไม่กำหนดวัตถุประสงค์ อำนาจด้าน “บุคลากร” ในการร่วมสรรหาและบรรจุบุคลากรของตนเอง
.
(5) กระทรวงศึกษาธิการที่ตอบโจทย์ผู้เรียน เช่น โครงสร้างกระทรวงจะมีการออกแบบใหม่ให้มีประสิทธิภาพมากขึ้นด้วยกระบวนการการที่ทุกภาคส่วนมีส่วนร่วม ซึ่งจะเกิดขึ้นภายใน 2 ปี หลัง พ.ร.บ. การศึกษา บังคับใช้
.
แม้ต่างพรรคการเมืองต่างมีร่าง พ.ร.บ. การศึกษา ของตนเอง ซึ่งอาจมีเนื้อหาทั้งส่วนที่เหมือนและแตกต่างกัน แต่เราหวังว่าการผลักดัน พ.ร.บ. การศึกษา ฉบับใหม่ จะเป็นภารกิจที่ทุกพรรคพร้อมทำงานและผลักดันร่วมกันต่อไปในสภาผู้แทนราษฎร เพื่อประโยชน์สูงสุดต่อชีวิตความเป็นอยู่และอนาคตของเด็กทุกคน
.
📌📌ร่างฉบับเต็มที่ยื่นเข้าสู่สภาฯ จะเข้าสู่กระบวนการตรวจสอบความถูกต้องโดยสำนักงานฯ สภาผู้แทนราษฎร เมื่อตรวจสอบเรียบร้อยแล้ว ร่างจะถูกเผยแพร่ผ่านเว็บไซต์ของสภาผู้แทนราษฎร และผ่านเว็บไซต์ของพรรคประชาชน.
#พรรคประชาชน #ชยพลชนไม่ยั้ง #สสกู๊ดดี้ชยพล